**Ministru kabineta noteikumu projekta “Noteikumi par to zaudējumu kompensāciju, kuri radušies valsts uzraudzībā esošās dzīvnieku infekcijas slimības vai epizootijas uzliesmojuma laikā”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Noteikumi par to kompensāciju zaudējumu, kuri radušies valsts uzraudzībā esošās dzīvnieku infekcijas slimības vai epizootijas uzliesmojuma laikā” (turpmāk – noteikumu projekts) sagatavots, lai izpildītu Veterinārmedicīnas likuma 35. panta trešajā daļā un 38. panta trešajā daļā Ministru kabinetam doto pilnvarojumu. 2020. gada 31. decembrī stājās spēkā likums “Grozījumi Veterinārmedicīnas likumā”, ar kuru Veterinārmedicīnas likuma 35. un 38. pants tika izteikts jaunā redakcijā. Veterinārmedicīnas likuma Pārejas noteikumu 31. punktā noteikts, ka likuma grozījumi, kas paredz 35. un 38. panta izteikšanu jaunā redakcijā, stājas spēkā 2021. gada 1. aprīlī. Tādējādi spēku zaudēs uz Veterinārmedicīnas likuma 35. panta otrās daļas un 38. panta otrās daļas pamata izdotie Ministru kabineta 2005. gada 15. marta noteikumi Nr. 177 “Kārtība, kādā piešķir un saņem kompensāciju par zaudējumiem, kas radušies valsts uzraudzībā esošās dzīvnieku infekcijas slimības vai epizootijas uzliesmojuma laikā”.Noteikumu projekts stājas spēkā Oficiālo publikāciju un tiesiskās informācijas likuma noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Veterinārmedicīnas likuma 35. panta trešā daļa un 38. panta trešā daļa.2. Komisijas 2011. gada 25. februāra Regulas (ES) Nr. 142/2011, ar kuru īsteno Eiropas Parlamenta un Padomes Regulu (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un īsteno Padomes Direktīvu 97/78/EK attiecībā uz dažiem paraugiem un precēm, kam uz robežas neveic veterinārās pārbaudes atbilstīgi minētajai direktīvai, VIII pielikuma III nodaļa.3. Komisijas 2019. gada 17. decembra Deleģētās regulas (ES) 2020/687, ar ko attiecībā uz noteikumiem par noteiktu sarakstā norādītu slimību profilaksi un kontroli papildina Eiropas Parlamenta un Padomes Regulu (ES) Nr. 2016/429, 22. panta 5. punkts.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Sagatavotais noteikumu projekts nosaka: 1) epizootijas un valsts uzraudzībā esošās dzīvnieku infekcijas slimības, pēc kuru uzliesmojuma ir tiesības saņemt zaudējumu kompensāciju; 2) nosacījumus un kārtību, kādā dzīvnieku īpašnieks, pārtikas uzņēmums, dzīvnieku mākslīgās apsēklošanas komersants un embriju transplantācijas komersants piesakās zaudējumu kompensācijai; 3) nosacījumus un kārtību, kādā izvērtē, aprēķina, piešķir un saņem zaudējumu kompensāciju par nobeigušamies un nogalinātiem dzīvniekiem, iznīcinātiem dzīvnieku izcelsmes produktiem, reproduktīviem produktiem, noteiktiem dzīvnieku barības veidiem, inventāru un dzīvnieku novietnes noslēguma dezinfekciju; 4) nosacījumus un konkrētas dzīvnieku infekcijas slimības uzliesmojuma radītu zaudējumu kompensācijas apmēru par nobeigušamies un nogalinātiem dzīvniekiem, iznīcinātiem dzīvnieku izcelsmes produktiem, reproduktīviem produktiem, noteiktiem dzīvnieku barības veidiem un inventāru, kā arī par dzīvnieku novietnes noslēguma dezinfekciju;5) nosacījumus un kārtību, kādā samazina zaudējumu kompensācijas apmēru un atsaka piešķirt zaudējumu kompensāciju;6) sadarbības kārtību starp valsts iestādēm un Dzīvnieku audzēšanas un ciltsdarba likumā noteiktajām šķirnes lauksaimniecības dzīvnieku audzētāju biedrībām un krustojuma cūku audzētāju organizācijām.Epizootijas un valsts uzraudzībā esošās dzīvnieku infekcijas slimības (turpmāk – infekcijas slimība) apkarošana rada ļoti lielus zaudējumus, tāpēc ir svarīgi veicināt sabiedrības atsaucību un vēlmi uzrādīt, nevis slēpt inficētos vai iespējami inficētos dzīvniekus, dzīvnieku izcelsmes produktus un reproduktīvos produktus, kā arī radīt ieinteresētību iznīcināt nobeigušos vai piespiedu kārtā nokautos vai nogalinātos inficētos dzīvniekus. Noteikumu projekts nosaka infekcijas slimības, pēc kuru uzliesmojuma dzīvnieku īpašnieks, pārtikas uzņēmums, dzīvnieku mākslīgās apsēklošanas komersants un embriju transplantācijas komersants (turpmāk – persona) ir tiesīgs pieteikties zaudējumu kompensācijai no valsts budžeta. Ja Eiropas tiesību aktos tiks norādīta cita epizootija vai valstī tiks noteikta cita valsts uzraudzībā esoša dzīvnieku infekcijas slimība, kuras ierobežošana ir svarīga, tiks sagatavoti grozījumi šajā noteikumu projektā un attiecīgi papildināts 2. vai 3. punkts.Eiropas Parlamenta un Padomes 2001. gada 22. maija Regulā Nr. 999/2001/EK, ar ko paredz noteikumus dažu transmisīvo sūkļveida encefalopātiju profilaksei, kontrolei un apkarošanai, kā arī Ministru kabineta 2002. gada 19. marta noteikumos Nr. 127 “Epizootiju uzliesmojuma likvidēšanas un draudu novēršanas kārtība” (turpmāk – noteikumi Nr. 127), Ministru kabineta 2012. gada 21. februāra noteikumos Nr. 127 “Noteikumi par ziņojamām, reģistrējamām un valsts uzraudzībā esošām dzīvnieku infekcijas slimībām un kārtību, kādā par tām sniedzama informācija Pārtikas un veterinārajam dienestam”, Ministru kabineta 2006. gada 18. aprīļa noteikumos Nr. 298 “Kārtība, kādā veic to infekcijas slimību profilaksi un apkarošanu, ar kurām slimo gan dzīvnieki, gan cilvēki”, Ministru kabineta 2005. gada 2. augusta noteikumos Nr. 582 “Mutes un nagu sērgas likvidēšanas un draudu novēršanas kārtība”, Ministru kabineta 2007. gada 19. jūnija noteikumos Nr. 405 “Putnu gripas uzliesmojuma likvidēšanas un draudu novēršanas kārtība” (turpmāk – noteikumi Nr. 405), Ministru kabineta 2004. gada 17. februāra noteikumos Nr. 83 “Āfrikas cūku mēra likvidēšanas un draudu novēršanas kārtība” (turpmāk – noteikumi Nr. 83), Ministru kabineta 2004. gada 30. novembra noteikumos Nr. 991 “Klasiskā cūku mēra likvidēšanas un draudu novēršanas kārtība”, Ministru kabineta 2007. gada 11. decembra noteikumos Nr. 862 “Cūku vezikulārās eksantēmas uzliesmojuma likvidēšanas un draudu novēršanas kārtība”, Ministru kabineta 2019. gada 26. februāra noteikumos Nr. 90 “Nodulārā dermatīta uzliesmojuma likvidēšanas un draudu novēršanas kārtība”, Ministru kabineta 2012. gada 18. decembra noteikumos Nr. 881 “Kārtība, kādā veic brucelozes profilakses un apkarošanas pasākumus govīm”, Ministru kabineta 2011. gada 20. decembra noteikumos Nr. 988 “Kārtība, kādā veic brucelozes profilakses un apkarošanas pasākumus aitām un kazām”, Ministru kabineta 2011. gada 15. novembra noteikumos Nr. 880 “Govju enzootiskās leikozes uzraudzības, kontroles un apkarošanas kārtība”, Ministru kabineta 2006. gada 18. aprīļa noteikumos Nr. 298 “Kārtība, kādā veic to infekcijas slimību profilaksi un apkarošanu, ar kurām slimo gan dzīvnieki, gan cilvēki”, Ministru kabineta 2007. gada 6. novembra noteikumos Nr. 741 “Noteikumi par kārtību, kādā kontrolē un apkaro salmonelozi un citas ar pārtikas produktiem pārnēsājamas infekcijas slimības mājputnu ganāmpulkos, kas paredzēti pārtikas produktu iegūšanai nelielā apjomā un tiešai piegādei galapatērētājam” (turpmāk – noteikumi Nr. 741), Ministru kabineta 2014. gada 23. decembra noteikumos Nr. 809 “Amerikas peru puves uzraudzības, kontroles un apkarošanas kārtība”, Ministru kabineta 2015. gada 9. jūnija noteikumos Nr. 291 “Noteikumi par biodrošības pasākumu kopumu dzīvnieku turēšanas vietām” un Ministru kabineta 2017. gada 14. marta noteikumos Nr. 146 “Noteikumi par veterinārajām prasībām akvakultūras dzīvniekiem, no tiem iegūtiem produktiem un to apritei, kā arī atsevišķu akvakultūras dzīvnieku infekcijas slimību profilaksei un apkarošanai” (turpmāk – noteikumi Nr. 146) ir noteikti pasākumi infekcijas slimības apkarošanai un izplatības ierobežošanai, tāpēc noteikumu projekts paredz, ka persona zaudējumu kompensācijai var pieteikties pēc tam, kad ir īstenoti visi dzīvnieku infekcijas slimības kontroles un apkarošanas pasākumi. Īstenojamos dzīvnieku infekcijas slimības kontroles un apkarošanas pasākumus nosaka un uzdod īstenot Pārtikas un veterinārā dienesta (turpmāk – PVD) inspektors. Noteikumu projektā ietverts nosacījums, ka pēc plašas epizootijas uzliesmojuma zaudējumu kompensācijai var pieteikties divās daļās: pirmo reizi – par dzīvniekiem un iznīcinātiem dzīvnieku izcelsmes produktiem, otru reizi – par iznīcināto dzīvnieku barību, inventāru un dzīvnieku novietnē veikto noslēguma dezinfekciju. Par plaša epizootijas uzliesmojuma gadījumu uzskatāma situācija, kad dzīvnieku novietnē piespiedu kārtā ir nogalināti vai nokauti vairāk nekā 1000 liellopu vai 5000 cūku, vai 10 000 putnu. Mēdz būt situācijas, kad infekcijas slimības uzliesmojuma gadījumā no pārtikas aprites izņemtos dzīvnieku izcelsmes produktus pārtikas uzņēmums atdod dzīvnieku īpašniekam, savukārt dzīvnieku īpašnieks šos izņemtos dzīvnieku izcelsmes produktus nosūta iznīcināšanai. Šādā situācijā zaudējumu kompensāciju pieprasa dzīvnieku īpašnieks, norēķinoties arī ar attiecīgo pārtikas uzņēmumu par šiem dzīvnieku izcelsmes produktiem, kas izņemti no pārtikas aprites. Dzīvnieks, ganāmpulks, novietne vai akvakultūras dzīvnieku ganāmpulks ir jāreģistrē Lauksaimniecības datu centrā (turpmāk – LDC) saskaņā ar Ministru kabineta 2019. gada 26. marta noteikumiem Nr. 134 “Lauksaimniecības un akvakultūras dzīvnieku, to ganāmpulku un novietņu reģistrēšanas un lauksaimniecības dzīvnieku apzīmēšanas kārtība” (turpmāk – noteikumi Nr. 134). Akvakultūras nozares uzņēmums un (vai) akvakultūras audzētava ir jāreģistrē vai jāatzīst PVD saskaņā ar Ministru kabineta 2017. gada 14. marta noteikumiem Nr. 146 “Noteikumi par veterinārajām prasībām akvakultūras dzīvniekiem, no tiem iegūtiem produktiem un to apritei, kā arī atsevišķu akvakultūras dzīvnieku infekcijas slimību profilaksei un apkarošanai” (turpmāk – noteikumi Nr. 146). Visiem pārtikas uzņēmumiem, dzīvnieku mākslīgās apsēklošanas komersantiem un embriju transplantācijas komersantiem ir jābūt iekļautiem PVD uzraudzībā esošo objektu reģistrā. PVD pārtikas uzņēmumu šajā reģistrā iekļauj saskaņā ar Ministru kabineta 2010. gada 2. februāra noteikumos Nr. 104 “Pārtikas uzņēmumu atzīšanas un reģistrācijas kārtība” noteikto, bet dzīvnieku mākslīgās apsēklošanas komersantu un embriju transplantācijas komersantu – saskaņā ar Ministru kabineta 2010. gada 31. augusta noteikumos Nr. 818 “Noteikumi par veterinārajām prasībām govju, cūku, aitu, kazu un zirgu sugas dzīvnieku embriju un olšūnu un zirgu, aitu un kazu sugas dzīvnieku spermas apritei, kā arī embriju transplantācijas uzņēmumu, spermas sagatavošanas centru un spermas uzglabāšanas centru reģistrācijas kārtību” noteikto. Tāpēc noteikumu projektā ir paredzēts, ka zaudējumi tiks kompensēti, ja būs ievēroti minēto normatīvo aktu nosacījumi.Saskaņā ar Eiropas Parlamenta un Padomes 2014. gada 15. maija Regulas (ES) Nr.652/2014, ar ko paredz noteikumus tādu izdevumu pārvaldībai, kuri attiecas uz pārtikas apriti, dzīvnieku veselību un dzīvnieku labturību, augu veselību un augu reproduktīvo materiālu, un ar ko groza Padomes Direktīvas 98/56/EK, 2000/29/EK un 2008/90/EK, Eiropas Parlamenta un Padomes Regulas (EK) Nr.178/2002, (EK) Nr.882/2004 un (EK) Nr.396/2005, Eiropas Parlamenta un Padomes Direktīvu 2009/128/EK un Eiropas Parlamenta un Padomes Regulu (EK) Nr.1107/2009 un atceļ Padomes Lēmumus 66/399/EEK, 76/894/EEK un 2009/470/EK (turpmāk – regula Nr.652/2014) 8. un 11. pantā noteikto kompensācijas dzīvnieku īpašniekiem izmaksā par izkautiem un nogalinātiem dzīvniekiem un par iznīcinātiem dzīvnieku izcelsmes produktiem. Noteikumu projekta 1. pielikumā kompensācijas apmērs par nobeigušos, nokautu un nogalinātu dzīvnieku (turpmāk – dzīvnieks) tiek saglabāts jau pašlaik spēkā esošajā apmērā, kas noteikts Ministru kabineta 2005. gada 15. marta noteikumu Nr. 177 “Kārtība, kādā piešķir un dzīvnieku īpašnieks saņem kompensāciju par zaudējumiem, kas radušies valsts uzraudzībā esošās dzīvnieku infekcijas slimības vai epizootijas uzliesmojuma laikā” (turpmāk – noteikumi Nr. 177) 2., 7.2 un 7.3 pielikumā, iekļaujot noteikumu projektā precizējumus, par kuriem panākta vienošanās sanāksmē ar Dzīvnieku audzēšanas un ciltsdarba likumā noteiktajām šķirnes lauksaimniecības dzīvnieku audzētāju biedrībām (turpmāk – biedrība) un krustojuma cūku audzētāju organizācijām (turpmāk – organizācija). Tiks turpinātas diskusijas ar biedrībām un organizācijām par zaudējumu kompensācijas apmēru par dzīvnieku un zaudējumu kompensācijas aprēķināšanu atbilstoši dzīvnieka tirgus vērtībai, kāda tā ir tieši pirms lēmuma pieņemšanas par dzīvnieka nogalināšanu vai nokaušanu. Pēc diskusijām ar biedrībām un organizācijām iespējami īsākā laikā tiks sagatavoti noteikumu grozījumi. Likumā “Par grāmatvedību” noteikts, ka grāmatvedības reģistros izdara ierakstus, kas pamatoti ar attaisnojuma dokumentiem. Attaisnojuma dokuments ir dokuments, kurš apliecina uzņēmuma saimnieciskā darījuma esamību un kurā ietverta arī informācija par saimniecisko darījumu – saimnieciskā darījuma apraksts, pamatojums un mērītāji (daudzums, summas). Savukārt Ministru kabineta 2003. gada 21. oktobra noteikumos Nr. 585 “Noteikumi par grāmatvedības kārtošanu un organizāciju” (turpmāk – noteikumi Nr. 585) noteikts, ka visus saimnieciskos darījumus apliecina ar attaisnojuma dokumentiem, novērtē naudas izteiksmē un, ievērojot hronoloģiju, sistemātiskā kārtībā iegrāmato uzņēmuma grāmatvedības reģistros. Sagatavojot attaisnojuma dokumentu, norāda preču vai pakalpojuma nosaukumu, attiecīgā saimnieciskā darījuma vai darbības aprakstu (piemēram, preču piegāde (pārdošana) citam uzņēmumam, pārvietošana starp uzņēmuma pastāvīgajām darbības vietām vai starp personām, kas atbild par konkrētu preču saglabāšanu, pakalpojuma sniegšana), mērvienību un daudzumu, vienas vienības cenu, saimnieciskā darījuma novērtējumu naudā un piešķirtās atlaides, ja tādas ir. Ievērojot minēto noteikumu projektā iekļauti nosacījumi par to, ka zaudējumu kompensācija par iznīcināto dzīvnieku izcelsmes produktu, reproduktīvo produktu, dzīvnieku barību un iznīcināto inventāru, ko nav iespējams dezinficēt, ir 80% apmērā no grāmatvedības attaisnojuma dokumentos norādītās cenas. Eiropas Parlamenta un Padomes 2016. gada 9. marta Regulas (ES) 2016/429 par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (Dzīvnieku veselības tiesību akts) 4. pantā noteikts, ka reproduktīvie produkti ir mākslīgai pavairošanai paredzēta sperma, ovocīti un embriji, kā arī inkubējamas olas. Inkubējamās olas ir mājputnu vai nebrīvē turētu putnu dētas olas, kas paredzētas inkubēšanai. Inkubējamās olas no izdēšanas brīža ne ilgāk kā līdz septiņu diennakšu laikā ir ievietojamas inkubatorā. Noteikumu projektā noteikts, ka par iznīcinātām novietnē uz vietas iegūtām inkubējamām olām zaudējumu kompensācija atbilst noteikumu projekta 1. pielikumā noteiktajam apmēram. Eiropas Parlamenta un Padomes 2009. gada 13. jūlija Regulā (EK) Nr. 767/2009 par barības laišanu tirgū un lietošanu un ar ko groza Eiropas Parlamenta un Padomes Regulu (EK) Nr. 1831/2003, un atceļ Padomes Direktīvu 79/373/EEK, Komisijas Direktīvu 80/511/EEK, Padomes Direktīvas 82/471/EEK, 83/228/EEK, 93/74/EEK, 93/113/EK un 96/25/EK un Komisijas Lēmumu 2004/217/EK (turpmāk – Regula Nr.767/2009) noteikts, ka kompleksā barība ir barības maisījums, kura sastāvs ir pietiekams dienas devas nodrošināšanai, bet barības maisījums ir vismaz divu barības sastāvdaļu sajaukums, kurā ietilpst vai neietilpst barības piedevas un kurš paredzēts dzīvnieku barošanai kompleksās barības vai papildbarības veidā. Regulā Nr. 767/2009 noteikts, ka barības sastāvdaļas ir augu vai dzīvnieku izcelsmes produkti, kuru galvenais nolūks ir apmierināt dzīvnieku uztura vajadzības, to dabīgajā stāvoklī, svaigi vai konservēti, un produkti, kas iegūti to rūpnieciskas pārstrādes, un organiskas vai neorganiskas vielas, kas satur vai nesatur barības piedevas, kuras ir paredzētas izmantot dzīvnieku barošanā vai nu kā tādas, vai arī pēc pārstrādes, vai gatavojot kombinēto barību vai kā premiksu nesējus. Ja dzīvnieku barības maisījums tiek gatavots uz vietas saimniecībā, tad zaudējumu kompensācija ir 80% apmērā no grāmatvedības attaisnojuma dokumentos norādītās cenas (preču pavadzīmē norādītās iepirkuma cenas) katrai barības sastāvdaļai, kuras svars ir attiecināms tai procentuālajai daļai, kas izmantota, gatavojot dzīvnieku barības maisījumu.Ja dzīvnieku īpašnieks pats audzē graudus un gatavo dzīvnieku barību (barības primārā ražošana savas saimniecības dzīvnieku ēdināšanai) un nevar uzrādīt grāmatvedības attaisnojuma dokumentu ar tajā norādītu vienas vienības cenu, zaudējumu kompensācija ir 80% apmērā no graudu (miežu, kviešu, rudzu, auzu, tritikāles, griķu, rapšu) vidējās iepirkuma cenas valstī. Vidējo iepirkuma cenu graudiem, kas paredzēti dzīvnieku barībai, nosaka mēnesī, kad bija infekcijas slimības uzliesmojums. Ja vidējā iepirkuma cena dzīvnieku barības graudiem nav pieejama vai nav apkopota, tad piemēro vidējo iepirkuma cenu attiecīgajam graudu veidam. Vidējās iepirkuma cenas graudiem tiek apkopotas un publicētas šeit:<https://agridata.ec.europa.eu/extensions/DashboardPrice/DashboardMarketPrices.html>Ja rodas grūtības ar apkopoto un publicēto datu atlasi un piemērošanu, Lauku atbalsta dienests (turpmāk – LAD) pieprasa informāciju Zemkopības ministrijai par graudu vidējo iepirkuma cenu valstī. Zemkopības ministrija informāciju par graudiem sagatavo un iesniedz LAD ne vēlāk kā piecu darbdienu laikā pēc pieprasījuma saņemšanas.Pamatojoties uz Regulā Nr. 652/2014 un Veterinārmedicīnas likuma 35. panta otrajā daļā un 38. panta otrajā daļā noteikto, kompensējamas ir izmaksas par inventāru, ko nevar dezinficēt. Inventāru var dezinficēt, izvēloties atbilstošu dezinfekcijas metodi un līdzekli. Izvērtējot noteikto nosacījumu samērīgumu, proti, vai būtu aprēķināma kompensācija, ja inventāram nav attaisnojošu dokumentu jeb pavadzīmju, kā arī to, ka patlaban ir iespējama situācija, kad dzīvnieku īpašnieki var saņemt kompensācijas par iznīcināto inventāru neatkarīgi no inventāra patiesās tirgus vērtības un legālas iegādes, noteikumu projektā tiek noteikts, ka par iznīcināto inventāru, ko nav iespējams dezinficēt, zaudējuma kompensācija ir 80% apmērā no grāmatvedības attaisnojuma dokumentos norādītās cenas.Veterinārmedicīnas likuma 35. panta otrā daļā un 38. panta otrā daļā ir noteikts, ka dzīvnieku īpašniekam, ja tas ir izpildījis dzīvnieku veselības jomu reglamentējošos normatīvajos aktos noteiktās prasības, ir tiesības saņemt zaudējumu kompensāciju par dzīvnieku novietnes noslēguma dezinfekciju. Noslēguma dezinfekcija ir dzīvnieku novietnes mazgāšana, tīrīšana un dezinficēšana ar dezinfekcijas līdzekli, lai iznīcinātu slimības ierosinātāju, un dezinfekcijas kvalitātes un efektivitātes kontrole, ko apliecina laboratorisko izmeklējumu rezultāti. Dezinfekcijas kvalitāti un efektivitāti apliecina laboratorisko izmeklējumu rezultāti virsmas nomazgājumu paraugiem, ko noņēmis PVD inspektors. Noteikumu projektā noteiktā zaudējumu kompensācija par dzīvnieku novietnes noslēguma dezinfekciju tiek saglabāta pašlaik spēkā esošā apmērā, kas noteikts noteikumu Nr. 177 4. pielikumā. Zaudējumu kompensācija ir 80% apmērā no dezinfekcijas līdzekļa grāmatvedības attaisnojuma dokumentos norādītās iepirkuma cenas par to dezinfekcijas līdzekļa daudzumu, kas izlietots, dezinficējot novietnes grīdas platību vai baseinu platību akvakultūras audzētavā, kurā ir recirkulācijas sistēma vai caurplūdes sistēma.Noslēguma dezinfekciju var veikt dezinfekcijas pakalpojuma sniedzējs vai dzīvnieka īpašnieks. Dezinfekcijas pakalpojuma sniedzējs ir komersants saskaņā ar Ministru kabineta 2010. gada 13. aprīļa noteikumos Nr. 350 “Kārtība, kādā dezinfekcijas, dezinsekcijas un deratizācijas pakalpojumu sniedzējs paziņo par komercdarbības uzsākšanu” (turpmāk – noteikumi Nr. 350) un Ministru kabineta 2001. gada 23. oktobrī noteikumu Nr. 448 "Noteikumi par nepieciešamo izglītības līmeni personām, kuras veic uzņēmējdarbību ar ķīmiskajām vielām un ķīmiskajiem produktiem" (turpmāk – noteikumi Nr. 448) noteikto. Noteikumi Nr. 350 nosaka kārtību, kādā komersants Veselības inspekcijai paziņo par komercdarbības uzsākšanu – dezinfekcijas pakalpojumu sniegšanu. Noteikumos Nr. 350 un Nr. 448 noteikts, ka komersanta darbiniekiem jābūt atbilstošai izglītībai (augstākajai vai vidējai speciālajai medicīniskajai/biologa/veterināra/ķīmiķa izglītībai) un pirms dezinfekcijas pakalpojumu sniegšanas par to jāinformē Veselības inspekcija. Veselības inspekcijas tīmekļvietnē (<https://www.vi.gov.lv/lv/registri-un-datubazes>) publicēts dezinfekcijas, dezinsekcijas un deratizācijas pakalpojumu sniegšanas komersantu saraksts. Zaudējumu kompensācija ir 80% apmērā, bet ne vairāk kā 4,27 euro/m2, no līgumā minētās summas par noslēguma dezinfekciju, ko izdarījis dezinfekcijas pakalpojuma sniedzējs, rēķinot pēc dezinficētās dzīvnieku novietnes grīdas platības vai baseinu platības akvakultūras audzētavā, kurā ir recirkulācijas sistēma vai caurplūdes sistēma.Gadījumā kad noslēguma dezinfekciju veic dzīvnieka īpašnieks, tad zaudējuma kompensācija ir 80 % apmērā , bet ne vairāk kā 4,27 euro/m2, no rīkojumā minētās summas par noslēguma dezinfekciju, rēķinot pēc dezinficētās dzīvnieku novietnes grīdas platības vai baseinu platības akvakultūras audzētavā, kurā ir recirkulācijas sistēma vai caurplūdes sistēma. Dzīvnieka īpašnieks izdodot rīkojumu, rīkojumā norāda konkrētu laika periodu, kurā tiek veikta dzīvnieku novietnes noslēguma dezinfekcija, un noteiktus darbiniekus, kuri veic noslēguma dezinfekciju, ko apliecina ar grāmatvedības attaisnojuma dokumentiem.Ņemot vērā Veterinārmedicīnas likuma 35. panta trešās daļas 4. punktā un 38. panta trešās daļas 4. punktā noteikto un iepriekš noteikumos Nr. 177 noteiktās prasības, noteikumu projektā iekļauti nosacījumi zaudējumu kompensācijai pēc konkrētu infekcijas slimību uzliesmojuma: 1) transmisīvās sūkļveida encefalopātijas (turpmāk - TSE) gadījumā – par dzīvnieku un iznīcināto dzīvnieku izcelsmes un reproduktīvo produktu;2) govju tuberkulozes, govju, aitu un kazu brucelozes un govju enzootiskā leikozes gadījumā – par dzīvniekiem un noslēguma dezinfekciju;3) putnu salmonelozes (*S. enteritidis, S. pullorum, S. gallinarum, S. typhimurium, S. virhow, S. infantis, S. hadar*) gadījumā – par dzīvniekiem, iznīcinātajiem dzīvnieku izcelsmes un reproduktīvajiem produktiem un noslēguma dezinfekciju;4) Amerikas peru puves gadījumā – par iznīcināto bišu saimi un stropu;5) tādu epizootiju kā zivju epizootiskā hematopoētiskā nekroze (*EHN*), zivju epizootiskās čūlas sindroms (*EUS*), bonamioze, perkinsoze, mikrocitoze, vēžveidīgo Taura sindroms, vēžveidīgo dzeltenās galvas slimība un tādu valsts uzraudzībā esošu infekcijas slimību kā virālā hemorāģiskā septicēmija (VHS), koi herpesvīruss (KHV), lašu infekciozā anēmija (*ISA*), infekciozā hematopoētiskā nekroze (IHN), *Marteilia refringens* infekcija (marteilioze), balto plankumu slimība vēžveidīgajiem gadījumā – par dzīvniekiem, iznīcināto inventāru un noslēguma dezinfekciju. Persona zaudējumu kompensācijai piesakās 14 dienu laikā pēc visu infekcijas slimības apkarošanas pasākumu pabeigšanas. Persona var iesniegt elektronisko iesniegumu, izmantojot LAD Elektroniskās pieteikšanās sistēmu (EPS) <https://eps.lad.gov.lv>. LAD EPS iespējams autorizēties ar LAD piešķirto lietotāju vārdu un paroli vai arī izmantojot internetbanku, e-parakstu, elektronisko identifikācijas karti (eID). Ja iesniegums iesniegts EPS sistēmā, persona 24 stundu laikā nosūta elektroniski PVD attiecīgajai teritoriālajai struktūrvienībai par iesnieguma iesniegšanu EPS, norādot iesnieguma reģistrācijas numuru EPS. Ir saglabāta iespēja iesniegumu LAD iesniegt papīra formā, izmantojot LAD tīmekļvietnē [www.lad.gov.lv](http://www.lad.gov.lv) ievietoto veidlapu, ja nav piekļuves EPS (piemēram situācijā, kad nav interneta pieslēguma vai elektrības). Pirms iesnieguma iesniegšanas LAD persona iesniegumu saskaņo ar PVD.Noteikumu projektā, uzlabojot teksta uztveramību, noteikti skaidri un nepārprotami nosacījumi, kāda informācija ir jānorāda iesniegumā. Personai, aizpildot iesniegumu, LAD tīmekļvietnē būs redzami aizpildāmie iesnieguma dati jeb veidlapas aktuālā versija, kuras dizainu un formu nodrošina LAD. LAD nodrošina arī veidlapas aktualizēšanu un pieejamību gan elektroniskajā vidē, gan klātienē. Līdz šim iesnieguma veidlapa bija noteikta noteikumos Nr. 177 kā 9. pielikums, taču sagatavotais noteikumu projekts nosaka iesniegumā iekļaujamās informācijas saturu un apjomu. Tādējādi noteikumu projekts palīdzēs samazināt administratīvo slogu personai, jo iesniegumā vairs nebūs jānorāda dzīvnieka un kautķermeņa vērtība un kompensācijas apmērs par vienu kompensējamā pasākuma vienību, kā arī personai nav jārēķina kompensācijas summa. Noteikumu projektā skaidri un nepārprotami noteikts, kuri dokumenti pievienojami iesniegumam. Komisijas 2019. gada 17. decembra Deleģētajā regulā (ES) Nr. 2020/687, ar ko attiecībā uz noteikumiem par noteiktu sarakstā norādītu slimību profilaksi un kontroli papildina Eiropas Parlamenta un Padomes Regulu (ES) Nr. 2016/429, noteikts, ka dzīvnieku izcelsmes blakusproduktiem (tostarp dzīvnieku līķiem), kuru izcelsme ir infekcijas slimības ierobežojumu zonā un kurus jāpārvieto ārpus tās, līdzi dod veterināro sertifikātu. Veterināro sertifikātu izdod PVD. Dalībvalstij ir dotas izvēles tiesības nepiemērot šo nosacījumu, ja ir ieviesta kāda alternatīva sistēma, kas nodrošina, ka šādu produktu sūtījumi ir izsekojami un ka minētie produkti atbilst dzīvnieku veselības prasībām, kas noteiktas attiecībā uz šādu pārvietošanu. Tāpēc noteikumu projektā ietverts dzīvnieku infekcijas slimības apkarošanas laikā nobeigušos nokauto un nogalināto dzīvnieku līķu pavaddokuments (2. pielikums). Persona, piesakoties zaudējumu kompensācijai par dzīvniekiem, iesniegumam pievieno dzīvnieku līķu pavaddokumentu vai arī noteikumu projekta 22.4. apakšpunktā minēto veterināro sertifikātu. Komisijas 2011. gada 25. februāra Regulā (ES) Nr. 142/2011, ar kuru īsteno Eiropas Parlamenta un Padomes Regulu (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un īsteno Padomes Direktīvu 97/78/EK attiecībā uz dažiem paraugiem un precēm, kam uz robežas neveic veterinārās pārbaudes atbilstīgi minētajai direktīvai, noteikts, ka, transportējot dzīvnieku izcelsmes blakusproduktus, jābūt pievienotam tirdzniecības dokumentam, kas minēts šīs regulas VIII pielikuma III nodaļā, – tirdzniecības dokumentam “Tādu dzīvnieku izcelsmes blakusproduktu un atvasināto produktu pārvadāšanai Eiropas Savienībā, kas nav paredzēti lietošanai pārtikā saskaņā ar Regulu (EK) Nr. 1069/2009” (turpmāk – tirdzniecības dokuments). Ja dzīvnieku izcelsmes un reproduktīvie produkti un barība tiek transportēti no infekcijas skartās novietnes uz iznīcināšanas uzņēmumu, persona, piesakoties zaudējumu kompensācijai, iesniegumam pievieno tirdzniecības dokumentu vai arī noteikumu projekta 22.4. apakšpunktā minēto veterināro sertifikātu. Noteikumu projektā, uzlabojot teksta uztveramību, noteikti nepārprotami nosacījumi par to, kādu informāciju par infekcijas slimības uzliesmojuma gadījumu un par konstatētām neatbilstībām dzīvnieku veselības jomu reglamentējošo normatīvo aktu prasībām (norādot konkrētā normatīvā akta nosaukumu, numuru un attiecīgo pantu, tā daļu vai punktu un tā apakšpunktu) sniedz PVD, saskaņojot personas iesniegumu. Saskaņojumu paraksta PVD inspektors, norādot datumu un paraksta atšifrējumu.Noteikumos Nr. 127 noteikts, ka infekcijas slimību apkarošanas pasākumus atceļ, ja izdarīta inficētās novietnes noslēguma mazgāšana un dezinfekcija un pēc dezinfekcijas ir pagājis normatīvajos aktos noteiktais periods, piemēram, ne mazāk kā 21 diena govju mēra, mazo atgremotāju mēra, aitu un kazu baku, vezikulārā stomatīta, Ņūkāslas slimības uzliesmojuma gadījumā, ne mazāk kā 40 dienu infekciozā katarālā drudža, briežu epizootiskās hemorāģiskās slimības uzliesmojuma gadījumā, ne mazāk kā 30 dienu Rifta ielejas drudža uzliesmojuma gadījumā vai ne mazāk kā 12 mēneši Āfrikas zirgu mēra uzliesmojuma gadījumā. Savukārt noteikumos Nr. 741 noteikts: ja ir veikta dezinfekcijas laboratoriskā kontrole un iegūtais rezultāts apliecina infekcijas slimību ierosinātāju neesību, PVD inspektors atceļ noteiktos ierobežojumus. Tāpēc noteikumu projekta 25.1.5. apakšpunktā tiek noteikts, ka PVD norāda infekcijas slimības apkarošanas pasākumu pabeigšanas datumu, jo ne vienmēr infekcijas slimības karantīnas atcelšanas vai ierobežojumu atcelšanas datums būs arī tas datums, kad infekcijas skartajā dzīvnieku novietnē ir īstenoti visi infekcijas slimības apkarošanas pasākumi. Noteikumu projekta 25.1.6. apakšpunktā tiek noteikts, ka PVD inspektors sniedz informāciju par noslēguma dezinfekcijas datumu un norāda kvalitātes testēšanas pārskata numuru un datumu. Šāda informācija apliecina infekcijas slimību ierosinātāju neesamību. Noteikumu projekta 25.2. apakšpunktā tiek noteikts, ka PVD inspektors sniedz informāciju par konstatētām neatbilstībām dzīvnieku veselības jomu reglamentējošo normatīvo aktu prasībām, norādot arī konkrētā normatīvā akta nosaukumu, numuru un attiecīgo pantu, tā daļu vai punktu un tā apakšpunktu, par ko persona ir tikusi administratīvi sodīta konkrētā epizootijas vai valsts uzraudzībā esošās dzīvnieku infekcijas slimības uzliesmojuma ietvaros.PVD inspektors pēc informācijas saņemšanas no personas iesniegumu saskaņo vai noraida piecu darbdienu laikā. PVD noraida iesniegumu, ja konstatē, ka personas sniegtā informācija nav patiesa vai arī ja attiecībā uz personu par dzīvnieku veselības jomu reglamentējošo normatīvo aktu prasībām ir uzsākts administratīvo pārkāpumu process.Noteikumu projekta mērķis ir noteikt nosacījumus un kārtību, kādā izvērtē, aprēķina, piešķir un saņem zaudējumu kompensāciju, kā arī noteikt sadarbības kārtību starp valsts iestādēm, biedrību un organizāciju un termiņu, kādā pieprasa zaudējumu kompensācijām nepieciešamo finansējumu un kādā persona saņem tai piešķirto kompensāciju.Tāpēc noteikumu projektā noteikts, ka: 1) personas iesnieguma un iesniegto dokumentu izvērtēšanu LAD uzsāk tikai pēc tam, kad ir saņemta informācija no PVD un PVD saskaņojums personas iesniegumam;2) LAD jebkurā saziņas veidā pieprasa papildus nepieciešamos dokumentus no personas, savukārt LDC un PVD, ja nepieciešams, pieprasa informāciju no biedrības un organizācijas par slimības skartā novietnē pārraudzībā vai snieguma pārbaudē esošiem dzīvniekiem un to skaitu brīdī, kad tika apstiprināts slimības uzliesmojums. Ja nepieciešams, pieprasa informāciju no Zemkopības ministrijas (turpmāk – ZM) par graudu vidējo iepirkuma cenu valstī;3) persona, biedrība un organizācija, PVD, ZM un LDC informāciju sagatavo un iesniedz LAD ne vēlāk kā piecu darbdienu laikā. Noteikumu projekts paredz, ka zaudējumu kompensācijas apmēru saskaņā ar noteikumu projekta II, III un VI nodaļas nosacījumiem aprēķina LAD. Saskaņā ar Regulas Nr. 652/2014 nosacījumiem no Eiropas Savienības budžeta daļēji tiek atgūti līdzekļi par dzīvnieku infekcijas slimību gadījumā par tiem radītajiem zaudējumiem (turpmāk – līdzfinansējums). Komisijas 2011. gada 30. novembra Īstenošanas lēmuma 2011/807/ES, ar ko apstiprina atsevišķu dzīvnieku slimību un zoonožu izskaušanas, kontroles un uzraudzības gada un daudzgadu programmas, kuras dalībvalstis iesniegušas 2012. gadam un turpmākajiem gadiem, un Savienības finansiālo ieguldījumu, (turpmāk – Lēmums 2011/807/ES) 14. panta 1. punkts dod ES dalībvalstīm izvēles iespēju noteikt, pēc kura notikuma (dzīvnieku nokaušanas, produktu iznīcināšanas vai iesnieguma par zaudējumu kompensācijas piešķiršanu) 90 dienu laikā izmaksājama zaudējumu kompensācija. Latvijā paredzēts, ka LAD zaudējumu kompensāciju dzīvnieku īpašniekam izmaksā 90 dienu laikā no iesnieguma iesniegšanas brīža. Šis nosacījums ir izvēlēts tāpēc, ka tikai tad, kad ir pabeigti visi ar uzliesmojušās infekcijas slimības apkarošanu veicamie darbi, tiek aizpildīts iesniegums un visi ar zaudējumiem saistītie dokumenti iesniegti LAD, jo tad ir zināms kopējais zaudējumu apmērs. Ja kompensācija dzīvnieka īpašniekam netiek izmaksāta 90 dienu laikā pēc dzīvnieka īpašnieka iesnieguma saņemšanas, tad Eiropas Komisija ir tiesīga samazināt līdzfinansējumu konkrētajai kompensācijai. Tas nozīmē, ka dzīvnieku infekcijas slimību gadījumā par tiem zaudējumiem, par kuriem no Eiropas Savienības budžeta daļēji tiek atgūti līdzekļi, piešķirtā zaudējumu kompensācijas summa jāpārskaita dzīvnieka īpašniekam vai pārtikas uzņēmumam norādītajā bankas kontā 90 dienu laikā pēc personas iesnieguma saņemšanas LAD. Tāpēc noteikumu projektā tiek noteikti termiņi zaudējumu kompensācijas izvērtēšanā, aprēķināšanā, piešķiršanā, izmaksāšanā un lēmumu pieņemšanā iesaistītām valsts institūcijām – LAD, ZM un Finanšu ministrijai.Noteikumu projekts paredz, ka LAD pieņem lēmumu par zaudējumu kompensācijas apmēru un informē personu par pieņemto lēmumu ne vēlāk kā mēneša laikā no personas iesnieguma un dokumentu saņemšanas, izņemot gadījumā, kad apdrošināšanas sabiedrībā ir pieteikta zaudējumu atlīdzināšana. Tad LAD lēmumu par zaudējuma kompensācijas apmēru atliek līdz brīdim, kad persona iesniedz informāciju par apdrošināšanas sabiedrības pieņemto lēmumu. LAD pēc lēmuma pieņemšanas par zaudējuma kompensācijas apmēru vai par atteikumu piešķirt zaudējuma kompensāciju personai to paziņo rakstiski.Lauku atbalsta dienesta likumā ir noteikta kārtība LAD amatpersonu lēmumu izpildei un to apstrīdēšanai un pārsūdzēšanai, tāpēc noteikumu projektā ir noteikts, ka persona var apstrīdēt LAD pieņemto lēmumu par zaudējumu kompensācijas apmēru vai lēmumu par atteikumu piešķirt kompensāciju šā likuma noteiktajā kārtībā.LAD vienas darbdienas laikā pēc lēmuma pieņemšanas par kompensācijas apmēru elektroniski iesniedz ZM finansējuma pieprasījumu kompensāciju izmaksai un kopsavilkumu par LAD aprēķiniem par zaudējumu kompensācijas apmēru, kā arī visus ar zaudējumu kompensācijas pieprasījumu saistītos dokumentus.ZM 10 darbdienu laikā izvērtē LAD iesniegtos dokumentus un saskaņā ar Ministru kabineta 2018. gada 17. jūlija noteikumiem Nr. 421 “Kārtība, kādā veic gadskārtējā valsts budžeta likumā noteiktās apropriācijas izmaiņas” sagatavo normatīvā akta projektu, ko iesniedz apstiprināšanai Ministru kabinetā, vai pieprasījumu Finanšu ministrijai palielināt apropriāciju ZM. Finanšu ministrija 10 darbdienu laikā izvērtē ZM pieprasījumu un pieņem lēmumu par finanšu līdzekļu piešķiršanu ZM no valsts budžeta programmas "Līdzekļi neparedzētiem gadījumiem". Finanšu ministrija trīs darbdienu laikā izpilda Ministru kabineta rīkojumu, piešķirot ZM no valsts budžeta programmas "Līdzekļi neparedzētiem gadījumiem" finansējumu pēc Ministru kabineta rīkojuma apstiprināšanas Ministru kabinetā.LAD pēc finanšu līdzekļu saņemšanas no valsts budžeta programmas “Līdzekļi neparedzētiem gadījumiem” piecu darbdienu laikā izmaksā personai zaudējumu kompensāciju. Pamatojoties uz Regulā Nr. 652/2014 noteikto, nokauto dzīvnieku kautproduktu vērtību, ja tāda ir, atskaita no kompensācijas. Ja dzīvnieks tiek nokauts un attiecīgi tiek iegūts dzīvnieku izcelsmes produkts, tad zaudējumu kompensācija TSE, govju tuberkulozes, govju, aitu un kazu brucelozes un govju enzootiskās leikozes un putnu salmonelozes (*S. enteritidis, S. pullorum, S. gallinarum, S. typhimurium, S. virhow, S. infantis, S. hadar*) gadījumā tiek samazināta par summu, kas saņemta no pārtikas uzņēmuma. Eiropas Parlamenta un Padomes 2018. gada 18. jūlija Regulā (ES, Euratom) 2018/1046 par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012, (turpmāk – regula 2018/1046) noteikts, ka uz dotācijām (kompensācijām – grantu) attiecas šādi principi: vienlīdzīga attieksme, pārredzamība, līdzfinansējums, nekumulatīva piešķiršana un dubulta nefinansēšana, nepiemērošana ar atpakaļejošu spēku un bezpeļņas princips. Regulas 2018/1046 191. pantā noteikti nekumulatīvas piešķiršanas principi un dubultas finansēšanas aizliegums. Piemēram, pieteikuma iesniedzējs nekavējoties informē kredītrīkotājus par jebkuriem vairākiem pieteikumiem un vairākām dotācijām saistībā ar vienu un to pašu pasākumu vai vienu un to pašu darba programmu, kā arī vienas un tās pašas izmaksas nekādā gadījumā nefinansē no budžeta divreiz. Tāpēc noteikumu projektā noteikta prasība, ka personai kompensāciju samazina par summu, kāda par tiem pašiem zaudējumiem saņemta kā apdrošināšanas atlīdzība.Noteikumu projekta 7.punktā noteikts, ka zaudējumu kompensāciju izmaksā, ja:1) dzīvnieks, dzīvnieku ganāmpulks un novietne nav reģistrēti saskaņā ar noteikumiem Nr.134;2) akvakultūras nozares uzņēmums un akvakultūras audzētava nav reģistrēta vai atzīta saskaņā ar noteikumiem Nr.146;3) pārtikas uzņēmums, dzīvnieku mākslīgās apsēklošanas komersants un embriju transplantācijas komersants nav PVD uzraudzībā esošo objektu reģistrā.  tas nozīmē, ka persona ir slēpusi informāciju un, piesakoties zaudējumu kompensācijai, melojusi, tāpēc noteikumu projektā noteikts, ka LAD atsaka piešķirt kompensāciju, ja persona sniegusi nepatiesu informāciju.Ja dzīvnieks nav apzīmēts vai reģistrēts, lauksaimniecības vai akvakultūras dzīvnieku ganāmpulks un novietne nav reģistrēti, pārtikas uzņēmums, dzīvnieku mākslīgās apsēklošanas komersants un embriju transplantācijas komersants nav PVD uzraudzībā esošo objektu reģistrā, tas nozīmē, ka persona ir slēpusi informāciju un, piesakoties zaudējumu kompensācijai, melojusi, tāpēc noteikumu projektā noteikts, ka LAD atsaka piešķirt kompensāciju, ja persona sniegusi nepatiesu informāciju. Noteikumu projektā noteikts, ka LAD pēc nepieciešamības, izvērtējot un aprēķinot zaudējumu kompensāciju, pieprasa papildu informāciju personai un pieprasīto papildu informāciju persona sagatavo un iesniedz LAD ne vēlāk kā piecu darbdienu laikā. Ja persona nav iesniegusi LAD pieprasīto papildu informāciju noteiktajā termiņā, LAD atsaka kompensācijas piešķiršanu.Noteikumu projektā noteikts, ka LAD atsaka piešķirt kompensāciju, ja persona ir tikusi administratīvi sodīta konkrētās epizootijas vai valsts uzraudzībā esošās dzīvnieku infekcijas slimības uzliesmojuma ietvaros.Noteikumu projektā noteikts, ka LAD atsaka piešķirt kompensāciju, ja personai nav dokumenta, kas apliecina īpašumtiesības uz dzīvnieku un dzīvnieku izcelsmes un reproduktīvo produktu. Izņēmums ir tajā gadījumā, kad dzīvnieka izcelsmes vieta nemainās. Veterinārmedicīnas likumā noteikts, ka epizootijas un valsts uzraudzībā esošu dzīvnieku infekcijas slimību uzliesmojuma gadījumā personai ir tiesības saņemt zaudējumu kompensāciju Ministru kabineta noteiktajā apmērā, ja ir izpildītas dzīvnieku veselības jomu reglamentējošos normatīvajos aktos noteiktās prasības attiecībā uz dzīvnieku apzīmēšanu un reģistrāciju, dzīvnieku ēdināšanu, biodrošību, rīcību epizootijas uzliesmojuma gadījumā un draudu novēršanai, dzīvnieku izcelsmes blakusproduktu un tādu atvasinātu produktu apriti, kuri nav paredzēti cilvēku patēriņam, kā arī ziņošanu par dzīvnieku pārvietošanu un dzīvnieku saslimšanu.Noteikumos Nr. 146 noteikts, ka akvakultūras nozares uzņēmums un akvakultūras audzētava ir reģistrēta un atzīta PVD. Akvakultūras nozares uzņēmumā un akvakultūras audzētavā veicama uzskaite par dzīvnieku un to produktu kustību (tostarp izcelsmes vietas un galamērķa vietas izsekojamību), mirstību un dzīvnieku veselības uzraudzību. Ja dzīvnieku īpašnieks nav veicis uzskaiti par akvakultūras dzīvnieku skaita pārmaiņām (akvakultūras dzīvnieku mirstības pieaugumu) un pārvietošanu, LAD atsaka piešķirt zaudējumu kompensāciju.Noteikumos Nr.741 noteikts, kuri pasākumi veicami mājputnu ganāmpulkos salmonelozes ierosinātāju apkarošanai. Savukārt Veterinārmedicīnas likuma 16. pantā noteikts, ka PVD izstrādā un apstiprina valsts uzraudzībā esošo dzīvnieku infekcijas slimību apkarošanas stratēģiju un rīcības plānus, lai nodrošinātu valsts uzraudzībā esošo dzīvnieku infekcijas slimību profilaksi un apkarošanu un izstrādātu epizootijas likvidācijas stratēģiju. Ar valsts galvenā pārtikas un veterinārā inspektora 2021. gada 9. februāra rīkojumu Nr. 19 ir apstiprināta salmonelozes ierosinātāju kontroles programma mājputniem un pārtikai 2021. gadam (turpmāk – programma). Šajā programmā ir noteikts, ka dzīvnieku īpašnieks, pieņemot lēmumu veikt zoonotiskās salmonelozes apkarošanu dējējvistu novietnē, izstrādā zoonotiskās salmonelozes apkarošanas plānu, ko saskaņo ar PVD teritoriālās struktūrvienības valsts veterināro inspektoru. Plānā nosaka laiku, līdz kuram inficētie putni tiks nokauti vai iznīcināti. Tāpēc noteikumu projektā tiek noteikts, ka putnu salmonelozes (*S. eneteritidis, S. pullorum, S. gallinarum, S. typhimurium, S. virchow, S. infantis, S. hadar*) gadījumā, ja netiek ievēroti PVD noteiktie slimības kontroles un apkarošanas pasākumi un termiņi, LAD atsaka personai piešķirt zaudējumu kompensāciju. Noteikumos Nr. 741 noteikts, ka mājputnu novietnēs dzīvnieku īpašnieks nodrošina salmonelozes ierosinātāju (S*. enteritidis, S. typhimurium, S. hadar, S. virchow, S. infantis*) kontroli. Ja putnu salmonelozes gadījumā PVD inspektors novietnes inspekcijas laikā ir konstatējis, ka dzīvnieku īpašnieks nav veicis mājputnu saimes paškontroli par putnu salmonelozes izplatību, LAD atsaka piešķirt zaudējumu kompensāciju. Normatīvajos aktos par dzīvnieku infekcijas slimību vai epizootiju likvidēšanas un draudu novēršanas kārtību (piemēram, noteikumos Nr. 127, Nr. 405 un Nr.83) noteikts, ka ierobežojumus atceļ, ja ir īstenoti infekcijas slimības vai epizootijas kontroles un apkarošanas pasākumi. LAD atsaka piešķirt zaudējumu kompensāciju, ja nav īstenoti visi PVD inspektora vai pilnvarota veterinārārsta noteiktie slimības kontroles un apkarošanas pasākumi, izņemot noteikumu projekta 5. punktā minētajā gadījumā – pēc plašas epizootijas (kad novietnē piespiedu kārtā nokauti, nogalināti vai nobeigušies vairāk nekā 1000 liellopu vai 5000 cūku, vai 10 000 putnu) uzliesmojuma. Plašas epizootijas gadījumā dzīvnieku īpašnieks var pieprasīt zaudējumu kompensāciju, pieprasījumu sadalot divās daļās, t.i., iesniegumu par zaudējumu kompensāciju iesniegt atsevišķi par:1) piespiedu kārtā nokautiem, nogalinātiem vai nobeigušamies dzīvniekiem, iznīcinātajiem dzīvnieku izcelsmes produktiem; 2) iznīcināto dzīvnieku barību, inventāru un dzīvnieku novietnē izdarīto noslēguma dezinfekciju.Dzīvnieku infekcijas slimības vai epizootijas kontroles un apkarošanas pasākumi jāīsteno noteiktā termiņā. Ja netiek ievēroti PVD inspektora vai pilnvarota veterinārārsta noteikumu projekta 3. un 4. punktā minētās slimības kontroles un apkarošanas pasākumu īstenošanai noteiktie termiņi, LAD atsaka piešķirt zaudējumu kompensāciju, izņemot gadījumā, kad PVD ir tiesības noteikto slimības kontroles un apkarošanas pasākumu termiņu vienu reizi pagarināt, ņemot vērā faktorus, kad persona nav varējusi ievērot pasākumu termiņu nepārvaramas varas un ārkārtas apstākļu dēļ vai tādu dabas apstākļu (apkārtējās vides, meteoroloģiskie apstākļu) dēļ, kuri ietekmē īstenojamo slimības kontroles un apkarošanas pasākumu, ar nosacījumu, ka persona ir informējusi PVD rakstveidā 10 darbdienu laikā, kopš konstatēts, ka īstenojamais slimības kontroles un apkarošanas pasākums nav izpildāms.Eiropas Parlamenta un Padomes 2001. gada 22. maija Regulas (EK) Nr.999/2001, ar ko paredz noteikumus dažu transmisīvo sūkļveida encefalopātiju profilaksei, kontrolei un apkarošanai, 7. pantā noteikts, ka atgremotājdzīvniekus aizliegts barot ar proteīniem, kas iegūti no dzīvniekiem. Ja transmisīvās sūkļveida encefalopātijas (govju sūkļveida encefalopātijas, skrepi slimības un hroniskās novājēšanas slimības) gadījumā PVD inspektors novietnes inspekcijas laikā ir konstatējis, ka atgremotājdzīvniekiem izbaro dzīvnieku izcelsmes proteīnus saturošu dzīvnieku barību, LAD pretendentam atsaka piešķirt zaudējumu kompensāciju.Dezinfekcijas pakalpojumu sniedzējs nedrīkst būt ar dzīvnieku īpašnieku saistīta persona. Ar terminu "saistīta persona" šajā noteikumu projektā tiek saprasts komersants, kas ir ar dzīvnieku īpašnieku saistīta persona likuma "Par nodokļiem un nodevām" izpratnē. Piemēram, saistīta persona var būt:1) radinieks līdz otrajai radniecības pakāpei, laulātais vai svainis līdz pirmajai svainības pakāpei, vai persona, ar kuru viņam ir kopīga saimniecība;2) cita komercsabiedrība, kurā kapitālsabiedrības daļu vai personālsabiedrības ieguldījuma (kapitāla) daļu vairākums pieder dzīvnieka īpašniekam, pārtikas uzņēmumam, dzīvnieku mākslīgās apsēklošanas komersantam un embriju transplantācijas komersantam;3) cita kapitālsabiedrība, kurā attiecīgais dibinātājs, dalībnieks, valdes vai padomes loceklis ir dzīvnieka īpašnieks, pārtikas uzņēmums, dzīvnieku mākslīgās apsēklošanas komersants un embriju transplantācijas komersants;4) mātes un meitas komercsabiedrības vai kooperatīvās sabiedrības dzīvnieka īpašniekam, pārtikas uzņēmumam, dzīvnieku mākslīgās apsēklošanas komersantam un embriju transplantācijas komersantam.Ja komersants, kas sniedz dezinfekcijas pakalpojumu, ir ar dzīvnieku īpašnieku saistīta persona vai nav iekļauts Veselības inspekcijas dezinfekcijas, dezinsekcijas un deratizācijas pakalpojumu sniegšanas komersantu sarakstā, LAD atsaka piešķirt zaudējumu kompensāciju par noslēguma dezinfekciju. Saskaņā ar Personas datu apstrādes likumu, kā arī ņemot vērā Vispārīgā datu aizsardzības regulā noteiktās prasības, noteikumu projektā ir iekļauti nosacījumi par fizisko personu datu apstrādi. Noteikumu projekts precīzi nosaka PVD un LAD iesniedzamajos dokumentos norādāmos personas datu veidus, to apstrādes mērķus un glabāšanas termiņus, kā arī informē personu par datu apstrādes kārtību. Sagatavojot noteikumu projektu, ir izvērtēts nepieciešamais datu apjoms noteiktās funkcijas nodrošināšanai.Saskaņā ar Oficiālās elektroniskās adreses likumā noteikto noteikumu projekts ietver nosacījumus, kas paredz, ka saziņa ar privātpersonu notiek, izmantojot oficiālās elektroniskās adreses kontu, ja tāds ir aktivizēts. Ja tāda nav, tad saziņa notiek, izmantojot iesniegumā norādīto elektroniskā pasta adresi. Atbilstoši Oficiālās elektroniskās adreses likuma 12. panta pirmajai daļai persona, kurai ir aktivizēts oficiālās elektroniskās adreses konts, var lūgt izmantot citu saziņas kanālu, to pamatojot, tādēļ noteikumu projektā paredzēts, ka persona kā saziņas līdzekli var norādīt elektroniskā pasta adresi.  |
| 3. | Projekta izstrādē iesaistītās institūcijas un publiskas personas kapitālsabiedrības | Pārtikas un veterinārais dienests, Lauku atbalsta dienests un Lauksaimniecības datu centrs |
| 4. | Cita informācija | Ievērojot Eiropas Parlamenta un Padomes 2016. gada 27. aprīļa Regulā (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) noteiktās prasības, noteikumu projektu sagatavošanas laikā ir izvērtēts nepieciešamo datu apjoms PVD un LAD noteiktās funkcijas nodrošināšanai. Noteiktais datu apjoms ir nepieciešams personas identifikācijai un saziņai pēc nepieciešamības.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz Pārtikas un veterināro dienestu, Lauku atbalsta dienestu un dzīvnieku īpašnieku, pārtikas uzņēmumu, dzīvnieku mākslīgās apsēklošanas komersantu un embriju transplantācijas komersantu, kuram būs zaudējumi epizootijas vai valsts uzraudzībā esoša dzīvnieku infekcijas slimības uzliesmojuma gadījumā. Pēc Lauksaimniecības datu centra datiem, Latvijā 2021. gada 1. janvārī bija 30 662 ganāmpulki ar dzīvniekiem un 142 753 novietnes.  |
| 2. | Tiesiskā regulējuma ietekme uz tautsaimniecību un administratīvo slogu | Regulējums tieši un būtiski neietekmē uzņēmējdarbības vidi – mazos un vidējos uzņēmumus, mikrouzņēmumus un jaunveidotus uzņēmumus, ne arī konkurenci dzīvnieku īpašnieku vidū, vidi un nevalstisko organizāciju darbību, tāpēc uz šīm jomām tas nav attiecināms. Noteikumu projekta tiesiskais regulējums nemaina ne līdzšinējo administratīvo procedūru un sabiedrības grupām, ne institūciju tiesības un pienākumus, tikai nosaka skaidrāku esošo kārtību. Administratīvais slogs samazinās, jo projekta tiesiskais regulējums nosaka veicamās darbības dzīvnieku īpašniekam, pārtikas uzņēmumam, dzīvnieku mākslīgās apsēklošanas komersantam un embriju transplantācijas komersantam iespēju pieteikties zaudējumu kompensācijai LAD elektroniskās pieteikšanās sistēmā (<https://eps.lad.gov.lv> ).  |
| 3. | Administratīvo izmaksu monetārs novērtējums | Projektā ietvertajam tiesiskajam regulējumam nav ietekmes uz administratīvajām izmaksām (naudas izteiksmē), un tas nerada papildu administratīvo slogu, jo administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 *euro*, bet mērķgrupai, ko veido juridiskas personas, – 2000 *euro*. Sabiedrības mērķgrupām noteikumu projekta tiesiskais regulējums nemaina tiesības un pienākumus. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2021. | Turpmākie trīs gadi (*euro*) |
| 2022. | 2023. | 2024. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 2.1. valsts pamatbudžets | 0 | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 3.1. valsts pamatbudžets | 0 | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | nav precīzi aprēķināms | nav precīzi aprēķināms  | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 5. Precizēta finansiālā ietekme |  | 0 |  | 0 |  | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Tiesību akta ietekmi uz valsts budžetu nav iespējams aprēķināt, jo nav iespējams paredzēt, cik dzīvnieku un ar kuru no kompensējamām dzīvnieku infekcijas slimībām saslims. Kompensācijas tiek izmaksātas no valsts budžeta programmas 02.00.00. “Līdzekļi neparedzētiem gadījumiem”, un līdzekļi kompensāciju izmaksai tiek pieprasīti saskaņā ar Ministru kabineta 2018. gada 17. jūlijā noteikumiem Nr. 421 “Kārtība, kādā veic gadskārtējā valsts budžeta likumā noteiktās apropriācijas izmaiņas”.Kompensācija paredzēta par dzīvniekiem, kas nobeigušies, piespiedu kārtā nokauti un nogalināti, par iznīcinātiem dzīvnieku izcelsmes produktiem, reproduktīviem produktiem, noteiktu veidu dzīvnieku barību un inventāru, kā arī par dzīvnieku novietnes noslēguma dezinfekciju.  |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar.  |
| 8. Cita informācija | Ņemot vērā dzīvnieku saslimšanas gadījumus, skaitu un zaudējumu kompensāciju izmaksas iepriekšējos gados, nav iespējams precīzi novērtēt un aprēķināt normatīvā akta projektā paredzētā regulējuma sagaidāmo ietekmi uz valsts budžetu un tautsaimniecību.  |

|  |
| --- |
|   **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | 1. Komisijas 2011. gada 25. februāra Regula (ES) Nr. 142/2011, ar kuru īsteno Eiropas Parlamenta un Padomes Regulu (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un īsteno Padomes Direktīvu 97/78/EK attiecībā uz dažiem paraugiem un precēm, kam uz robežas neveic veterinārās pārbaudes atbilstīgi minētajai direktīvai.2. Komisijas 2019. gada 17. decembra Deleģētā regula (ES) 2020/687, ar ko attiecībā uz noteikumiem par noteiktu sarakstā norādītu slimību profilaksi un kontroli papildina Eiropas Parlamenta un Padomes Regulu (ES) Nr. 2016/429. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |
| **1.tabula****Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | 1. Komisijas 2011. gada 25. februāra Regula (ES) Nr. 142/2011, ar kuru īsteno Eiropas Parlamenta un Padomes Regulu (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un īsteno Padomes Direktīvu 97/78/EK attiecībā uz dažiem paraugiem un precēm, kam uz robežas neveic veterinārās pārbaudes atbilstīgi minētajai direktīvai (turpmāk – Regula Nr. 142/2011).2. Komisijas 2019. gada 17. decembra Deleģētā regula (ES) 2020/687, ar ko attiecībā uz noteikumiem par noteiktu sarakstā norādītu slimību profilaksi un kontroli papildina Eiropas Parlamenta un Padomes Regulu (ES) Nr. 2016/429 (turpmāk – Regula 2020/687). |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas 2020/68722. panta 5. punkts | Noteikumu projekta 22.4. apakšpunkts | ES tiesību akta vienība pārņemta pilnībā. | Neparedz stingrākas prasības kā ES tiesību akta vienība. |
| Regulas Nr. 142/2011VIII pielikuma III nodaļa | Noteikumu projekta 22.5. apakšpunkts | ES tiesību akta vienība pārņemta pilnībā. | Neparedz stingrākas prasības kā ES tiesību akta vienība. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas. Kādēļ? | Projekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav. |
| **2.tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Projekts šo jomu neskar. |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nodrošināta saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu, sagatavojot un publicējot paziņojumu par sabiedrības līdzdalību un dodot iespēju rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Noteikumu projekts publicēts Zemkopības ministrijas tīmekļvietnē [www.zm.gov.lv](http://www.zm.gov.lv) un Ministru kabineta tīmekļvietnes sadaļā “Sabiedrības līdzdalība” <https://www.zm.gov.lv/zemkopibas-ministrija/apspriesanas/ministru-kabineta-noteikumu-projekts-noteikumi-par-zaudejumu-kas-radus?id=1000> no 2021. gada 23. februāra līdz 9. martam.Noteikumu projekts saskaņots ar biedrībām “Lauksaimniecības organizāciju sadarbības padome” un “Zemnieku saeima”, kas ir noteikumu projekta mērķgrupa. Biedrība "Zemnieku saeima" izteikusi priekšlikumu par to, ka ir jāpārskata zaudējuma kompensācijas apmērs. |
| 3. | Sabiedrības līdzdalības rezultāti | Iebildumi un priekšlikumi netika saņemti. Sabiedrības līdzdalība notiek līdz 9. martam. Sabiedrības līdzdalībā izteiktie iebildumi par minēto noteikumu projektu tiks iekļauti starpministriju saskaņošanā precizētajā projektā un sagatavotajā izziņā par atzinumos izteiktajiem iebildumiem.Biedrības “Lauksaimniecības organizāciju sadarbības padome” un “Zemnieku saeima”, kas ir noteikumu projekta mērķgrupa, atbalsta projekta tālāku virzību bez iebildumiem. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pārtikas un veterinārais dienests, Lauku atbalsta dienests, Zemkopības ministrija un Finanšu ministrija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nav nepieciešams veidot jaunas, ne arī likvidēt vai reorganizēt esošas institūcijas.Noteikumu projekta izpilde neietekmēs institūcijām pieejamos cilvēkresursus.Nav ietekmes uz pārvaldes funkcijām un institucionālo struktūru.Nav paredzēta jaunu institūciju izveide, esošu institūciju likvidācija vai reorganizācija, ne arī to ietekme uz institūcijas cilvēkresursiem. |
| 3. | Cita informācija | Nav. |

Zemkopības ministrs K. Gerhards

Tora 67027620

aija.tora@zm.gov.lv